CELEX: 32010R1103
Language: lv
Date: 2010-11-29 00:00:00
Title: Komisijas Regula (ES) Nr. 1103/2010 ( 2010. gada 29. novembris ), ar ko atbilstīgi Eiropas Parlamenta un Padomes Direktīvai 2006/66/EK ievieš noteikumus par portatīvu sekundāru (atkārtoti uzlādējamu) un automobiļos vai motociklos izmantojamu bateriju un akumulatoru ietilpības marķējumu  Dokuments attiecas uz EEZ

30.11.2010   
            
            
               LV
            
            
               Eiropas Savienības Oficiālais Vēstnesis
            
            
               L 313/3
            
         KOMISIJAS REGULA (ES) Nr. 1103/2010
   (2010. gada 29. novembris),
   ar ko atbilstīgi Eiropas Parlamenta un Padomes Direktīvai 2006/66/EK ievieš noteikumus par portatīvu sekundāru (atkārtoti uzlādējamu) un automobiļos vai motociklos izmantojamu bateriju un akumulatoru ietilpības marķējumu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 6. septembra Direktīvu 2006/66/EK par baterijām un akumulatoriem, un bateriju un akumulatoru atkritumiem un ar ko atceļ Direktīvu 91/157/EEK (1), un jo īpaši tās 21. panta 2. un 7. punktu,
   tā kā:
   
               (1)
            
            
               Atkritumu apjomu var samazināt, paildzinot sekundāru (atkārtoti uzlādējamu) bateriju vidējo dzīves ilgumu. Izvēloties ierīcei piemērotu bateriju, var samazināt bateriju un akumulatoru atkritumu apjomu.
            
         
               (2)
            
            
               Lai nodrošinātu godīgu konkurenci un konsekventus kvalitātes rādītājus ražotājiem, ir būtiski marķējumā norādāmo informāciju par ietilpību sniegt, izmantojot saskaņotas, kontrolējamas un atkārtojamas metodes.
            
         
               (3)
            
            
               Direktīvā 2006/66/EK ir noteikts, ka uz visām portatīvām un automobiļos vai motociklos izmantojamām baterijām un akumulatoriem ir jābūt ietilpības marķējumam. Ietilpības marķējuma mērķis ir sniegt noderīgu, viegli saprotamu un salīdzināmu informāciju galalietotājiem, pērkot portatīvas un automobiļos vai motociklos izmantojamas baterijas un akumulatorus.
            
         
               (4)
            
            
               Saskaņā ar Direktīvas 2006/66/EK 21. panta 7. punktu var piešķirt atbrīvojumus no marķējuma prasībām attiecībā uz ietilpību.
            
         
               (5)
            
            
               Ir lietderīgi šādus atbrīvojumus piešķirt baterijām un akumulatoriem, kurus pārdod ierīcēs iebūvētus un kurus galalietotājiem nav paredzēts izņemt drošības, darbības, medicīnisku vai datu integritātes iemeslu dēļ un strāvas padeves nepārtrauktības saglabāšanas nolūkā. Šīs baterijas un akumulatori galalietotājiem nav pieejami, un tāpēc galalietotājiem nav jāpieņem lēmums par to pirkšanu.
            
         
               (6)
            
            
               Lai galalietotājiem nodrošinātu zinātniski un tehniski pamatotu precīzu informāciju, informācijas pamatā ir jābūt starptautiskajiem un Eiropas standartiem.
            
         
               (7)
            
            
               Ir jāsaskaņo spēkā esošie ietilpības marķēšanas noteikumi attiecībā uz portatīvām sekundārām (atkārtoti uzlādējamām) un automobiļos vai motociklos izmantojamām baterijām un akumulatoriem. Ir jāizvērtē arī ietilpības marķēšanas noteikumu saskaņošanas iespējas attiecībā uz portatīvām primārām (atkārtoti neuzlādējamām) baterijām.
            
         
               (8)
            
            
               Bateriju un akumulatoru ražotājiem ir nepieciešami vismaz 18 mēneši laika, lai pielāgotu tehnoloģiskos procesus jaunajām ietilpības marķējuma prasībām.
            
         
               (9)
            
            
               Šajā regulā paredzētie pasākumi ir saskaņā ar atzinumu, ko izstrādājusi komiteja, kura izveidota atbilstoši 18. pantam Eiropas Parlamenta un Padomes 2006. gada 5. aprīļa Direktīvā 2006/12/EK par atkritumiem (2),
            
         IR PIEŅĒMUSI ŠO REGULU.
   1. pants
   Darbības joma
   1.   Šo regulu piemēro portatīvām sekundārām (atkārtoti uzlādējamām) un automobiļos vai motociklos izmantojamām baterijām un akumulatoriem, ko pirmo reizi laiž tirgū astoņpadsmit mēnešus pēc datuma, kas noteikts 5. pantā.
   2.   Šo regulu nepiemēro portatīvām sekundārām (atkārtoti uzlādējamām) baterijām un akumulatoriem, kas uzskaitīti I pielikumā.
   2. pants
   Ietilpības noteikšana
   1.   Elektriskais lādiņš, ko baterija vai akumulators nodrošina noteiktos apstākļos, ir uzskatāms par baterijas vai akumulatora ietilpību.
   2.   Portatīvu sekundāru (atkārtoti uzlādējamu) bateriju un akumulatoru ietilpību nosaka, pamatojoties uz IEC/EN 61951-1, IEC/EN 61951-2, IEC/EN 60622, IEC/EN 61960 un IEC/EN 61056-1 standartiem, atkarībā no ķīmiskajām vielām tajos, kā noteikts II pielikuma A daļā.
   3.   Automobiļos vai motociklos izmantojamu bateriju un akumulatoru ietilpību nosaka, pamatojoties uz IEC 60095-1/EN 50342-1 standartu, atkarībā no ķīmiskajām vielām tajos, kā noteikts II pielikuma B daļā.
   3. pants
   Ietilpības mērvienība
   1.   Portatīvu sekundāru (atkārtoti uzlādējamu) bateriju un akumulatoru ietilpību izsaka “miliampērstundās” vai “ampērstundās”, izmantojot attiecīgos saīsinājumus “mAh” un “Ah”.
   2.   Automobiļos vai motociklos izmantojamu bateriju un akumulatoru ietilpību izsaka “ampērstundās” (Ah) un “aukstā starta strāvas ampēros” (A), izmantojot šos abus saīsinājumus.
   4. pants
   Ietilpības marķējums
   1.   Uz visām portatīvām sekundārām (atkārtoti uzlādējamām) baterijām un akumulatoriem ir jāizvieto marķējums, kurā ietverta III pielikuma A daļā noteiktā informācija. Marķējuma minimālo izmēru nosaka saskaņā ar baterijas un akumulatora tipu, kā noteikts IV pielikuma A daļā.
   2.   Uz visām automobiļos vai motociklos izmantojamām baterijām un akumulatoriem ir jāizvieto marķējums, kurā ietverta III pielikuma B daļā noteiktā informācija. Marķējuma minimālo izmēru nosaka saskaņā ar baterijas un akumulatora tipu, kā noteikts IV pielikuma B daļā.
   5. pants
   Stāšanās spēkā
   Šī regula stājas spēkā dienā, kad to publicē Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2010. gada 29. novembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 266, 26.9.2006., 1. lpp.
   
      (2)  OV L 114, 27.4.2006., 9. lpp.
   
      I PIELIKUMS
      
         Atbrīvojums no ietilpības marķējuma prasībām
      
      
                  1.
               
               
                  Šīs regulas darbības joma neattiecas uz ierīcēs pirms to nodošanas galalietotājiem ievietotām vai šim nolūkam paredzētām portatīvām sekundārām (atkārtoti uzlādējamām) baterijām un akumulatoriem, ko nav paredzēts izņemt saskaņā ar Direktīvas 2006/66/EK 11. pantu.
               
            
   
      II PIELIKUMS
      
         Portatīvu sekundāru (atkārtoti uzlādējamu) un automobiļos vai motociklos izmantojamu bateriju un akumulatoru ietilpības mērīšana
      
      
         A daļa.   Portatīvas sekundāras (atkārtoti uzlādējamas) baterijas un akumulatori
      
      
                  1.
               
               
                  Portatīvu sekundāru niķeļa–kadmija bateriju un akumulatoru nominālo ietilpību mēra saskaņā ar standartiem IEC/EN 61951-1 un IEC/EN 60622.
               
            
                  2.
               
               
                  Portatīvu sekundāru niķeļa–metāla hidrīda bateriju un akumulatoru nominālo ietilpību mēra saskaņā ar standartu IEC/EN 61951-2.
               
            
                  3.
               
               
                  Portatīvu sekundāru litija bateriju un akumulatoru nominālo ietilpību mēra saskaņā ar standartu IEC/EN 61960.
               
            
                  4.
               
               
                  Portatīvu sekundāru svina–skābes bateriju un akumulatoru nominālo ietilpību mēra saskaņā ar standartu IEC/EN 61056-1.
               
            
         B daļa.   Automobiļos vai motociklos izmantojamas baterijas un akumulatori
      
      
                  1.
               
               
                  Automobiļos vai motociklos izmantojamo bateriju un akumulatoru nominālo ietilpību un aukstā starta raksturlielumus (svina–skābes startera akumulatori) mēra saskaņā ar standartu IEC 60095-1/EN 50342-1.
               
            
   
      III PIELIKUMS
      
         Ietilpības marķējumā ietvertā informācija
      
      
         A daļa.   Portatīvas sekundāras (atkārtoti uzlādējamas) baterijas un akumulatori
      
      Portatīvu sekundāru (atkārtoti uzlādējamu) bateriju un akumulatoru ietilpības marķējumā jābūt šādai informācijai:
      
                  1.
               
               
                  Portatīvām sekundārām niķeļa–kadmija (NiCd), niķeļa–metāla hidrīda (Ni-MH) un litija baterijām un akumulatoriem ir jānorāda nominālā ietilpība, kā noteikts attiecīgi standartos IEC/EN 61951-1, IEC/EN 60622, IEC/EN 61951-2 un IEC/EN 61960, izsakot to:
                  
                              a)
                           
                           
                              kā veselu skaitli, ja ietilpību izsaka “mAh”, izņemot portatīvas sekundāras (atkārtoti uzlādējamas) baterijas un akumulatorus, kas paredzēti lietošanai elektriskajos instrumentos;
                           
                        
                              b)
                           
                           
                              kā decimāldaļskaitli ar vienu ciparu aiz komata, ja ietilpību izsaka “Ah”, un kā veselu skaitli, ja ietilpību izsaka “mAh”, visām portatīvām sekundārām (atkārtoti uzlādējamām) baterijām un akumulatoriem, kas paredzēti lietošanai elektriskajos instrumentos;
                           
                        
                              c)
                           
                           
                              ar precizitāti, kāda noteikta attiecīgi standartos IEC/EN 61951-1, IEC/EN 61951-2, IEC/EN 60622 un IEC/EN 61960.
                           
                        
            
                  2.
               
               
                  Portatīvām sekundārām svina–skābes baterijām un akumulatoriem ir jānorāda nominālās ietilpības minimālā vērtība saskaņā ar standartu IEC/EN 61056-1, izsakot to:
                  
                              a)
                           
                           
                              kā decimāldaļskaitli ar vienu ciparu aiz komata, ja ietilpību izsaka “Ah”, izņemot portatīvas sekundāras (atkārtoti uzlādējamas) baterijas un akumulatorus elektriskajiem instrumentiem; un
                           
                        
                              b)
                           
                           
                              ar precizitāti, kas noteikta standartā IEC/EN 61056-1.
                           
                        
            
         B daļa.   Automobiļos vai motociklos izmantojamas baterijas un akumulatori
      
      Automobiļos vai motociklos izmantojamu bateriju un akumulatoru ietilpības marķējumā jābūt šādai informācijai:
      
                  1.
               
               
                  Nominālā ietilpība un aukstā starta raksturlielumi, kā noteikts standartā IEC 60095-1/EN 50342-1.
               
            
                  2.
               
               
                  Nominālā ietilpība un starta strāva, kas izteikta kā vesels skaitlis ar precizitāti ± 10 % no nominālās vērtības.
               
            
   
      IV PIELIKUMS
      
         Ietilpības marķējuma minimālais izmērs un atrašanās vieta
      
      
         A daļa.   Portatīvas sekundāras (atkārtoti uzlādējamas) baterijas un akumulatori
      
      Portatīvu sekundāru (atkārtoti uzlādējamu) bateriju un akumulatoru ietilpības marķējumam ir jāatbilst šādām prasībām:
      
                  1.
               
               
                  Individuālām baterijām un akumulatoriem, izņemot podziņelementus un atmiņas dublējuma baterijas:
                  
                              a)
                           
                           
                              uz baterijām un akumulatoriem marķējuma izmērs ir vismaz 1,0 × 5,0 mm (H × L) (1);
                           
                        
                              b)
                           
                           
                              uz bateriju un akumulatoru iepakojuma (priekšpusē) marķējuma izmērs ir vismaz 5,0 × 12,0 mm (H × L);
                           
                        
                              c)
                           
                           
                              marķējums atrodas uz iepakojuma (priekšpusē) un baterijām un akumulatoriem iepakojumā;
                           
                        
                              d)
                           
                           
                              baterijām un akumulatoriem, kurus tirgo bez iepakojuma, marķējums ir izvietots uz pašām baterijām un akumulatoriem.
                           
                        
            
                  2.
               
               
                  Bateriju paketes:
                  
                              a)
                           
                           
                              bateriju paketēm, kuru lielākās malas virsma ir mazāka par 70 cm2, marķējuma izmērs ir vismaz 1,0 × 5,0 mm (H × L);
                           
                        
                              b)
                           
                           
                              bateriju paketēm, kuru lielākās malas virsma ir vismaz 70 cm2, marķējuma izmērs ir vismaz 2,0 × 5,0 mm (H × L);
                           
                        
                              c)
                           
                           
                              marķējums atrodas tikai uz elementa(-u) montāžas ārējā korpusa un nevis uz katra individuālā elementa korpusa iekšienē.
                           
                        
            
                  3.
               
               
                  Ja baterijas, akumulatora vai bateriju paketes izmēra dēļ uz tiem nav iespējams izvietot minimālā izmēra marķējumu, ietilpība ir jānorāda uz iepakojuma, un šāda marķējuma izmērs ir vismaz 5,0 × 12,0 mm (H × L). Šādos gadījumos un tad, ja baterijai, akumulatoram vai bateriju paketei nav atsevišķa iepakojuma, ietilpības marķējumam jābūt uz tās ierīces iepakojuma, ar kuru kopā pārdod attiecīgās baterijas, akumulatorus vai bateriju paketes.
               
            
                  4.
               
               
                  Podziņelementi un atmiņas dublējuma baterijas:
                  
                              a)
                           
                           
                              uz iepakojuma (priekšpusē) marķējuma izmērs ir vismaz 5,0 × 12,0 mm (H × L);
                           
                        
                              b)
                           
                           
                              marķējums ir izvietots iepakojuma priekšpusē.
                           
                        
            
         B daļa.   Automobiļos vai motociklos izmantojamas baterijas un akumulatori
      
      Automobiļos vai motociklos izmantojamu bateriju un akumulatoru ietilpības marķējumam ir jāatbilst šādām prasībām:
      
                  a)
               
               
                  marķējums aizņem vismaz 3 % no automobiļos vai motociklos izmantojamas baterijas vai akumulatora lielākās puses virsmas, nepārsniedzot 20 × 150 mm (H × L);
               
            
                  b)
               
               
                  marķējums atrodas uz pašas baterijas vai akumulatora kādas no malām, izņemot apakšējo malu.
               
            
         (1)  Augstums (H), garums (L).